b'\n_START_ARTICLE_\nAri Tammivaara\n_START_SECTION_\nUra\n_START_PARAGRAPH_\nTammivaara aloitti p\xc3\xa4\xc3\xa4sarjavalmentamisen Namika Lahdessa vuonna 1994. H\xc3\xa4nen valmentamanaan seura voitti koripallon Suomen cupin vuonna 1994 sek\xc3\xa4 SM-hopeaa vuonna 1996. Samana kautena h\xc3\xa4net valittiin Suomessa vuoden valmentajaksi. Tammivaara lopetti seuran p\xc3\xa4\xc3\xa4valmentajana kauden 1997\xe2\x80\x931998 j\xc3\xa4lkeen ja siirtyi Bundesliigassa pelanneeseen USC Freiburgiin. Seura putosi p\xc3\xa4\xc3\xa4sarjasta yhden kauden j\xc3\xa4lkeen, mutta Tammivaara jatkoi p\xc3\xa4\xc3\xa4valmentajana helmikuuhun 2001 saakka, jolloin h\xc3\xa4n siirtyi Suomen koripallomaajoukkueen p\xc3\xa4\xc3\xa4valmentajaksi. H\xc3\xa4n toimi maajoukkueen valmentajana kaksi kautta, mutta vuonna 2004 h\xc3\xa4n siirtyi alasarjoissa pelanneeseen Mitteldeutscheriin, joka oli viel\xc3\xa4 samana vuonna voittanut EuroCup Challengen. Seura oli kuitenkin ajautunut talousvaikeuksiin ja Tammivaara sai p\xc3\xa4\xc3\xa4valmentajan paikan. Kolmen valmennuskautensa aikana Tammivaara nosti seuran 2. Bundesliigaan ja l\xc3\xa4helle p\xc3\xa4\xc3\xa4sarjapaikkaa. Kauden 2006\xe2\x80\x932007 j\xc3\xa4lkeen h\xc3\xa4n lopetti seuran valmentamisen. T\xc3\xa4m\xc3\xa4n j\xc3\xa4lkeen Tammivaara toimi Suomen nuorten maajoukkueiden valmentajana, mutta joulukuussa 2010 h\xc3\xa4n siirtyi Kauhajoen Karhun p\xc3\xa4\xc3\xa4valmentajaksi. H\xc3\xa4n toimi Karhun p\xc3\xa4\xc3\xa4valmentajana yhteens\xc3\xa4 nelj\xc3\xa4n kauden aikana, jolloin joukkue ylsi jokaisena kev\xc3\xa4\xc3\xa4n\xc3\xa4 pudotuspeleihin. Tammivaaran alaisuudessa joukkueen paras sijoitus oli nelj\xc3\xa4s, joka tapahtui kaudella 2012\xe2\x80\x932013. Suomen Koripalloliiton valmennusjohtajaksi Tammivaara siirtyi syksyll\xc3\xa4 2014 teht\xc3\xa4v\xc3\xa4\xc3\xa4 aiemmin hoitaneen Henrik Dettmannin siirrytty\xc3\xa4 Suomen Olympiakomitean Huippu-urheiluyksikk\xc3\xb6\xc3\xb6n palloilulajien vastuuvalmentajaksi. Vuoden 2018 alussa Tammivaara aloittaa Suomen Olympiakomitean Huippu-urheiluyksik\xc3\xb6n joukkuepelien vastuuvalmentajana. Toukokuussa 2018 h\xc3\xa4n aloitti Suomen Koripalloliiton toimitusjohtajana.'